УСТАВ
НА
АСОЦИАЦИЯ НА СПЕЦИАЛИСТИТЕ ПО КОМУНИКАЦИИ В ОБЩИНИТЕ

ГЛАВА ПЪРВА
ОБЩИ ПОЛОЖЕНИЯ

1."Асоциацията на специалистите по комуникации в общините", за краткост по – нататък “АСКО” е доброволно сдружение с идеална цел на професионална основа на специалистите по връзки с обществеността на органите на местното самоуправление в Република България. АСКО е независима, неправителствена, неполитическа и нестопанска организация и в дейността си се ръководи от принципите на Конституциятa на Република България, Закона, уреждащ сдруженията с нестопанска цел и  при спазване разпоредбите на действащото законодателство. 
1а. АСКО се самоопределя като организация за осъществяване на дейност в частна полза.
2. Наименованието на сдружението е "Асоциацията на специалистите по комуникации в общините" с право на изписване и на английски език Association of Municipal Communication Officers (AMCO). АСКО има собствен печат и знак.
3. AСКО е самостоятелно юридическо лице със седалище в гр. София 1202, район “Сердика”, ул. "Козлодуй”40, ет.2
4. АСКО обединява физически и юридически лица, които са посветили своята дейност на утвърждаване и обогатяване на съдържанието на професията връзки с обществеността в органите на местното самоуправление в Република България и се създава за неограничен срок.
 
ГЛАВА ВТОРА
ЦЕЛИ, ЗАДАЧИ И ДЕЙНОСТ

5. Основни цели на Асоциацията на специалистите по комуникации в общините (АСКО) са:
5.1. Отстояване на интересите на своите членове пред органите на законодателната и изпълнителната власт, имащи отношение към проблемите на местното самоуправление.
5.2. Подпомагане на професионалното развитие и координиране усилията и дейността на общинските специалисти по връзки с обществеността.
5.3.Представяне и утвърждаване на професията “Връзки с обществеността“ в органите за местно самоуправление.
5.4.Насърчаване на гражданското участие в местното самоуправление.
5.5.Изучаване и разпространяване на опита в комуникациите и връзките с 	обществеността на водещи страни, организации и общини.
5.6. Сътрудничество със сродни национални и международни организации.
6. Основни задачи на АСКО:
6.1.Проучва, съхранява и популяризира данни и информация, свързани с осъществяване на високо професионално ниво на дейността по връзки с обществеността в органите за местно самоуправление.
6.2. Подготвя и реализира или участва като партньор в национални и 	международни проекти и програми, свързани с основните цели и предмета на дейност на АСКО.
6.3. Подпомага местното самоуправление и ръководителите на общински администрации за постигането на открита и ефективна местна власт. 
6.4. Установява и поддържа сътрудничество със съществуващите български национални, регионални и професионални асоциации и сдружения в сферата на местното самоуправление.
6.5.Популяризира чрез масмедиите своята дейност и професионални принципи.
6.а  Сдружението извършва допълнителна стопанска дейност, свързана с предмета на основната дейност, произтичаща от целите му, а именно:
6а.1. Публикува и разпространява теоретични разработки и практически опит;
6а.2. Организира работни срещи, семинари, обучение и други форми за обмен на опит и информация;
6а.3. Извършва консултантски услуги.
6а.4. Съставя и разпространява бюлетин по предмета на дейност на АСКО.
6 б.   В дейността си, АСКО се ръководи от следните принципи:
6 б.1 Равни права за всички членове;
6 б.2.Конкурсност;
6 б.3.Отвореност и прозрачност;
6 б.4. Изборност на ръководните органи;
6 б. 5. Демократичност  при вземане на решения;
6.б.6. Персонална отговорност при изпълнение на решенията;
6.б.7. Периодична отчетност на ръководството.
6.в. Приходът от стопанската дейност на Сдружението се използва за постигане на определените в настоящия устав основни цели.
6.г.  Сдружението не разпределя печалба.

ГЛАВА ТРЕТА
СРЕДСТВА И ИМУЩЕСТВО

7. Имуществото на АСКО се състои в право на собственост и други вещни права върху недвижими имоти и движими вещи, парични средства, ценни книжа, права върху интелектуална собственост, както и всички други права, които действащото българско законодателство допуска да бъдат елементи на имуществото на юридическо лице с нестопанска цел.
8. Паричните средства на АСКО се съхраняват в банкови сметки.
9. Издръжката на АСКО се осъществява от:
9.1.годишни вноски за членство;
9.2.встъпителни вноски;
9.3.други източници.

ГЛАВА ЧЕТВЪРТА
ЧЛЕНСТВО И РЕД ЗА ОПРЕДЕЛЯНЕ НА ЧЛЕНСКИЯ ВНОС

10. Членството в АСКО е доброволно и равнопоставено, колективно и индивидуално.
11. Членове на АСКО могат да бъдат физически и юридически български и чуждестранни лица, осъществяващи дейност по връзки с обществеността в органите на местното самоуправление и приемащи устава на сдружението.
11 а. В особени случаи, когато съответният член на Сдружението има съществен принос за осъществяване на целите и задачите на АСКО и след подадена молба от него пред Управителния съвет, последният с квалифицирано мнозинство може да вземе решение за запазване на постоянно членство в АСКО. В случая т. 12.2. не се прилага автоматично.
12. Видове членство;
12.1. Постоянно - физически и юридически лица, работещи в сферата на връзки с обществеността в органите на местното самоуправление. Те имат право на глас и всички членски права.
12.2. Асоциирано - неправителствени организации и/или институции или физически лица, работещи в сферата на връзки с обществеността или местното самоуправление . Асоциираните членове имат само право на съвещателен глас и нямат право да участват при вземане на решения, засягащи делата на АСКО.
13. Приемането на нови членове на АСКО става с решение на Управителния съвет по представена писмена молба.
14. Членството в АСКО се прекратява:
14.1.с писмено заявление до Управителния съвет. Прекратяването на членството правоотношение възниква след изтичане на двуседмичен срок от датата на заявлението;
14.2.с решение на Управителния съвет, взето с квалифицирано мнозинство от 2/3 от членовете му, при системно нарушаване на Устава или при извършване на действия, уронващи доброто име и престижа на АСКО. Изключването от УС може да се обжалва пред върховния органи – общото събрание.
14.3. при неплащане на годишна вноска за членство в сроковете, съгласно този устав, след решение на УС, делегирано му от Общото събрание отново по силата на този устав.
14.4. с прекратяване на сдружението;
14.5. със смъртта или поставянето под пълно запрещение или обявяване в несъстоятелност или прекратяване на юридическите лица – асоциирани членове.
15. Всеки член на АСКО има право:
15.1. Да участва в работата на Общото събрание;
15.2. Да избира и да бъде избиран в органите на АСКО;
15.3. Да бъде своевременно информиран за всички актове и действия на АСКО и неговите органи;
15.4. На свободен достъп до всички документи, свързани с дейността на АСКО.
16. Всеки член на АСКО е длъжен да:
16.1.Спазва устава, решенията на Общото събрание и Управителния съвет;
16.2. Да плаща редовно годишния си членски внос в размер, определян от Общото събрание. Годишната вноска за членство в АСКО се внася в срок до 30 юни на текущата календарна година.
16.3. В случай, че членственото правоотношение възникне след 30 юни, заплащат се само 50% от годишната вноска за членство. Общото събрание определя диференциран годишен членски внос за физическите и юридическите лица, за редовните и асоциираните членове.
16.4. Настоящият устав предвижда и събиране на встъпителна вноска за членство, която ежегодно се определя от Общото събрание в диференциран размер на физическите и юридическите лица.

ГЛАВА ПЕТА
УСТРОЙСТВО И ПРАВОМОЩИЯ НА ОРГАНИТЕ НА АСКО

17. Органи на АСКО са:
17.1. Общото събрание;
Управителен съвет;
Контролен съвет.
18. Върховен орган на АСКО е Общото събрание на членовете.
18.1. Общото събрание се свиква от Управителния съвет;по искане на 1/3 от членовете.
18.1.1. Свикването на Общото събрание се извършва с покана,която се изпраща на всеки член на Асоциацията най-малко тридесет дни преди насрочения ден. Поканата съдържа дневния ред на въпросите, предложени за обсъждане, датата, часа и мястото на провеждане.
18.2. Общото събрание се счита за законно, ако присъстват най-малко половината от всички членове. Ако не се яви нужното число, събранието се отлага за един час по-късно при същия дневен ред и се счита за законно колкото и членове да се явят.
18.3. В Общото събрание всеки член има право на един глас. Едно лице може да представлява не – повече от трима членове.
 18.4. Заседанията на ОС са законни, ако на тях присъстват най-малко половината от всички членове.
Когато липсва необходимия кворум, заседанието се отлага с един час, след което се провежда при същия дневен ред, на същото място, колкото и членове да се явят.
Решенията на ОС се вземат с явно гласуване, освен ако ОС не реши друго, с мнозинство повече от половината от присъстващите.
Решенията по т.19а.14 се вземат с мнозинство 2/3 от всички членове на Сдружението. Решението се мотивира.
По въпроси, които не са били предварително вписани в дневния ред и надлежно оповестени, не могат да се вземат решения Тази разпоредба не се отнася за отстраняване членове на Управителния съвет и за избиране на нови членове вместо тях.
19а. Общото събрание:
19а.1. Изменя и допълва устава;
19а.2. Приема други вътрешни актове;
19а.3. Избира и освобождава членове на УС;
19а.4.Приема и изключва членове;
19а.5.Взема решение за откриване и закриване на клонове;
19а.6.Взема решение за участие в други организации;
19а.7.Взема решение за преобразуване или прекратяване на Сдружението;
19а.8.Приема основните насоки и програма за дейността на Сдружението;
19а.9.Приема бюджета на Сдружението;
19а.10.Взема решения относно дължимостта и размера на членския внос или на имуществените вноски;
19а.11.Приема отчета за дейността на УС;
19а.12.Отменя решения на другите органи на Сдружението, които противоречат на закона, устава или други вътрешни актове, регламентиращи дейността на Сдружението;
19а.13.Определя членовете на Контролния съвет.
19а.14.Взема решение за безвъзмездно разходване на имуществото на Сдружението с мнозинство 2/3 от всички от негови членове. 
19а.15.Правата по точки 19а.2, 19а.4, 19а.5 и 19а.6 Общото събрание възлага на Управителния съвет на Сдружението.
20. Управителният съвет  и Контролният съвет на АСКО се избират от Общото събрание с явно гласуване за срок от четири години и се състоят най – малко от трима члена всеки един.
21. Управителният съвет:
21.1. представлява Сдружението, както и определя обема на представителната власт на отделни негови членове;
21.2.осигурява изпълнението на решенията на ОС;
21.3.разпорежда се с имуществото на Сдружението при спазване изискванията на устава;
21.4.подготвя и внася в ОС проект за бюджет;
21.5.подготвя и внася в ОС отчет за дейността на Сдружението;
21.6.определя реда и организира извършването на дейността на Сдружението и носи отговорност за това;
21.7.определя адреса на Сдружението;
21.8.взема решения по всички въпроси, които по закон или съгласно този устав не спадат в правата на друг орган;
21.9. Поема възложените от Общото събрание права по т.19а.1 - 2,4,5 и 6 от този устав. 
21.10.избира от своя състав, освобождава и контролира дейността на изпълнителния директор и определя възнаграждението му;
21.11. одобрява структурата на административния персонал на Сдружението;
21.12.при прекратяване на Сдружението, извършва ликвидация или упълномощава определено лице за това.
22.1. Управителния съвет избира и освобождава председател и двама заместник председатели с явно гласуване и с мнозинство, повече от половината от общия брой на членовете на Управителния съвет.
22.2.Заседанията на УС се свикват най-малко веднъж на три месеца от председателя или изпълнителния директор, както и по писмено искане на 1/3 от членовете му до председателя на УС. Заседанията са редовни, ако присъстват най-малко 1/2 от членовете на УС
22.3.Решенията на УС се взимат с явно глаосуване и с мнозинство повече от половината от общия брой на членовете на УС. Решенията по т.21 - 3, 6 и 13 се вземат с мнозинство от всички членове на УС.
22.4.Присъстващ е и член на управителния съвет, с когото има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Начинът на гласуването на този член се удостоверява в протокола от председателствуващия заседанието.
22.5.Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на УС.
 22.6.При покана от УС, членовете на КС присъстват на заседания на УС с право на съвещателен глас.
23. Председателят на АСКО:
23.1. Избира се от Управителния съвет;
23.2. От името на Управителния съвет, организира изпълнението на решенията на Общото събрание
23.3. Ръководи цялостната дейност на Сдружението и го представлява пред трети лица;
23.4. Свиква Управителния съвет на заседание по своя инициатива или по искане на 1/3 от членовете му. Настоящият устав не определя формален ред за свикване на Управителния съвет;
23.5. Ръководи заседанията на Управителния съвет;
23.6. Осъществява координацията и взаимодействието между органите на АСКО;
Председателят може да делегира правомощията си на своите заместници или на изпълнителния директор.

24. Изпълнителният директор:
24.1. Организира изпълнението на решенията на Управителния съвет;
24.2. Назначава и освобождава административния персонал, ръководи и координира дейността му;
24.3. Разработва годишната план – сметка и програма на АСКО и я внася за обсъждане и приемане от Управителния съвет;
24.5. Управлява и стопанисва имуществото на АСКО;
24.6. Осигурява организационно – техническото обслужване на АСКО, Управителния съвет и на дейността на Общото събрание;
24.7. Отчита се за дейността си пред Управителния съвет.
25. Контролният съвет на АСКО избира председател и заместник - председател измежду членове си.
Правомощия на Контролния съвет:
25.1. Контролира финансовите дела на АСКО;
25.2. Подготвя годишен отчет за финансовото състояние на АСКО, който се представя на вниманието на  Управителния съвет и на Общото събрание на  АСКО.

ГЛАВА ШЕСТА
ПРЕДСТАВИТЕЛСТВО НА АСКО

26. Пред трети лица в страната и в чужбина, АСКО се представлява от председателя на Управителния съвет, който е председател и на АСКО и от изпълнителния директор, ако управителният съвет избере такъв. Ако за изпълнителен директор не бъде определен член на УС, то компетенциите по т. 24 се поемат от Председателя или зам. председателите на УС, след упълномощаване от председателя.

ГЛАВА СЕДМА
ПРЕКРАТЯВАНЕ И ЛИКВИДАЦИЯ НА АСКО

27. АСКО се прекратява при:
27.1. с решение на ОС;
27.2. с изтичане на срока, за който е учредено;
27.3. с решение на Софийски градски съд, когато:
	а) не е учредено по законния ред;
	б) извършва дейност, която противоречи на закона или е противна на обществения ред или на добрите нрави;
	в) е обявено в несъстоятелност.
27.4. Решението на съда по 26.3. се постановява по иск на всеки заинтересуван или на прокурора.
27.5.Съдът може да даде подходящ срок за отстраняване на основанието за прекратяване и неговите последици.
27.6. В случаите по 26.4. прекратяването се вписва служебно и съдът назначава ликвидатор

27 а. При прекратяване на Сдружението се извършва ликвидация;
27 а.1. Ликвидацията се извършва от управителния орган или от определено от него лице.
27 а.2.Ако ликвидатор не е определен по реда на предходната точка както и в случая на т.27.1., той се определя от окръжния съд по седалището на юридическото лице с нестопанска цел.
27.а.3. Относно неплатежоспособността, съответно несъстоятелността, редът за ликвидация и правомощията на ликвидатора се прилагат съответно разпоредбите на Търговския закон.
27 б. Имуществото след ликвидация се разпределя по реда на чл. 15 от ЗЮЛНЦ. За всички въпроси, относно прекратяването, ликвидацията и заличаването на юридическото лице с нестопанска цел, които не са уредени в настоящия устав се прилага ЗЮЛНЦ.

ГЛАВА ОСМА
ПРЕХОДНИ И ЗАКЛЮЧИТЕЛНИ РАЗПОРЕДБИ

& 1. По всички въпроси, неуредени в този устав се прилага Законът за юридическите лица с нестопанска цел.
& 2. Този устав е приет на Учредително събрание на АСКО, проведено в гр. София на 4 май 2000 г и променен на Общо събрание на АСКО от 27 ноември 2002 г.
& 3. Настоящият устав се изготви и подписа в два еднообразни екземпляра – един за СГС и един за деловодството на АСКО.